**З А П О В Е Д**

На основание чл. 216, ал. 1, предложение второ от Закона за предучилищното и училищното образование, във връзка с доклад № 80898-141/20.06.2023 г. от директора на дирекция „Образование на българите зад граница и училищна мрежа“ относно кадровото осигуряване на Българско средно училище „Христо Ботев“ – гр. Братислава, Словакия, и протокол от проведено интервю от комисия, определена със Заповед № РД 09-1789/08.07.2024 г.

**ОБЯВЯВАМ**

Свободно мястоза учебната 2024/2025 година:

1. За длъжността „учител начален етап на основното образование (в група за целодневна организация на учебния ден)“ – 1 място.

**I. Изисквания към кандидатите**

1. Да са български граждани, граждани на друга държава, членка на Европейския съюз или на друга държава, страна по споразумението на Европейското икономическо пространство или на Конфедерация Швейцария.

2. Да не са осъждани за умишлено престъпление от общ характер, независимо от реабилитацията.

3. Да не са лишени от право да упражняват професията.

4. Да не страдат от заболявания и отклонения, които застрашават живота и здравето на децата и учениците, определени с Наредба № 4 от 24 октомври 2016 г. за заболяванията и отклоненията, при които не може да се заема длъжност на педагогически специалист, издадена от министъра на здравеопазването и съгласувана с министъра на образованието и науката.

5. Да нямат прекратен трудов договор на основание чл. 328, ал. 1, т. 5 или чл. 330, ал. 2, т. 6 от Кодекса на труда (КТ) в едногодишен срок преди подаването на изискуемите документи за заемане на съответната длъжност.

6. Да са придобили висше образование в съответното на длъжността професионално направление съгласно Класификатора на областите на висше образование и професионалните направления (утвърден с Постановление № 125 на Министерския съвет (обн., ДВ, бр. 64 от 2002 г., последно изм. и доп., бр. 94 от 2005 г.) и професионална квалификация, необходима за изпълнението на съответната длъжност.

7. През учебната 2023/2024 година и към момента на подаване на документите да работят в системата на предучилищното и училищното образование като педагогически специалисти с трудови договори, сключени на основание чл. 67, ал. 1 т. 1 от КТ – за неопределено време, или да заемат длъжност по трудово правоотношение за неопределено време в подчинени на Министерството на образованието и науката административни структури и звена.

8. Ръководителят, представляващ работодателя по основното трудово правоотношение на кандидата, да е изразил писмено съгласие за разрешаване ползването на неплатен отпуск по чл. 160, ал. 1 от КТ за срока на заемане на обявената длъжност, за която лицето кандидатства, при условие че същият бъде одобрен за заемането ѝ в Българско средно училище „Христо Ботев“ – гр. Братислава, Словакия, считано от 01.10.2024 г.

**II. Необходими документи**

1. Заявление до министъра на образованието и науката с професионални мотиви за заемане на длъжността (с посочени телефон за връзка и адрес на електронна поща).

2. Професионална автобиография.

3. Диплома за завършено висше образование, документ за присъдена професионална квалификация „учител“ и др., съгласно Приложение № 1 към разпоредбата на чл. 10 от Наредба № 15 от 22.07.2019 г. за статута и професионалното развитие на учителите, директорите и другите педагогически специалисти, предвид длъжността, която желае да заеме (копия).

4. Трудова книжка, осигурителна книжка и/или служебна книжка, или образец № УП-3, доказващи трудов, осигурителен стаж и професионален опит (копия).

5. Документи, удостоверяващи, че кандидатът отговаря на изискването по т. 7, Раздел I от настоящата заповед: трудови договори, допълнителни споразумения, заповеди или служебни бележки.

6. Документ, удостоверяващ изискването по т. 8, Раздел I от настоящата заповед.

7. Други документи, доказващи професионален опит и квалификация, ако педагогическият специалист притежава такива (копия):

* документ за присъдена професионално-квалификационна степен;
* документ, удостоверяващ владеенето на един от следните чужди езици: английски, немски, словашки.

8. Документ за самоличност, само за справка при подаване на документите.

Документите се подават в Министерството на образованието и науката, в срок до 9 септември 2024 г. включително, на адрес: София 1000, бул. „Княз Дондуков“ № 2А, дирекция „Образование на българите зад граница и училищна мрежа“ (за контакти: тел. 02 92 17 428).

Копията от представените документи трябва да са ясни и четливи. Копията на документите, удостоверяващи осигурителния стаж и професионалния опит, следва да съдържат всички страници, които са попълнени и да бъдат оформени към датата на подаването им.

Длъжностна характеристика за съответната длъжност се предоставя при подаване на документите.

Комисията по допускане на кандидатите има право да изисква от тях допълнителни или непредставени документи и след крайния срок за кандидатстване.

**III. Заемане на свободното място**

Свободното място се заема чрез:

1. Подбор по документи.

2. Интервю.

До участие в интервюто не се допускат кандидати, които не са представили всички необходими документи или представените документи не удостоверяват изпълнението на изискванията по Раздел I от настоящата заповед, включително и след изискване от комисията след крайния срок за кандидатстване.

Допуснатите до интервю кандидати се уведомяват за датата, часа на започване и мястото за провеждането на интервюто по електронна поща на посочените от тях адреси.

По време на интервюто кандидатите се оценяват по следните компетентности съгласно Приложение № 2 към разпоредбата на чл. 42, ал. 2, т. 1 от Наредба № 15 от 22.07.2019 г. за статута и професионалното развитие на учителите, директорите и другите педагогически специалисти:

* педагогическа компетентност (първоначална професионална подготовка, планиране на урок или на педагогическа ситуация, организиране и управление на образователния процес, оценяване на напредъка на учениците, управление на процесите в отделни групи или паралелки от класове);
* социална и гражданска компетентност (работа в екип, работа с родители и други заинтересовани страни, идентифициране на собствените потребности от продължаваща квалификация, определяне и постигане на цели, ориентирани към непрекъснато професионално развитие).

С одобрения от министъра на образованието и науката кандидат се сключва трудов договор за допълнителен труд при друг работодател (БСУ „Христо Ботев“ – гр. Братислава) на основание чл. 111 от КТ.

Настоящата заповед да се публикува на електронната страница на Министерството на образованието и науката и на електронните страници на регионалните управления на образованието.

Общодостъпно място, на което ще се обявяват списъците или други съобщения във връзка с подбора – електронната страница на Министерството на образованието и науката www.mon.bg.

Контрол по изпълнението на заповедта възлагам на д-р Емилия Лазарова – заместник-министър.

